Document ID: 32004D0673

ODLOČBA KOMISIJE
z dne 26. avgusta 2004
o zahtevi Republike Malte po uvedbi znižane stopnje DDV za oskrbo z električno energijo
(notificirano pod dokumentarno številko K(2004) 3240)
(Samo besedilo v angleščini je verodostojno)
(2004/673/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (1), kakor je bila nazadnje spremenjena z Direktivo 2004/66/ES (2), in zlasti člena 12(3)(b) Direktive,
ob upoštevanju naslednjega:
(1)
Z registriranim pismom Komisiji dne 18. junija 2004 je Republika Malta obvestila Komisijo o namenu, da bi uvedla znižano stopnjo DDV za oskrbo z električno energijo.
(2)
Predvideni ukrep sestavlja splošni ukrep uvedbe znižane stopnje DDV za oskrbo z električno energijo v skladu s členom 12(3)(b) Šeste direktive DDV.
(3)
Elektroenergetski sistem na Malti je majhen in izoliran, zato tveganje za izkrivljanje konkurence na notranjem trgu ne obstaja. Sedaj Malta ne uporablja naravnega plina, ker nima svojega plina ali povezave z drugim plinskim omrežjem.
(4)
Poleg tega so bila pravila DDV glede mesta dobave električne energije, določena v Šesti direktivi 77/388/EGS, spremenjena z Direktivo 2003/92/ES (3). Dobava električne energije do končne faze, od trgovcev in distributerjev do končnega porabnika, je obdavčena na mestu, kjer porabnik dejansko uporablja in porablja blago, da se zagotovi izvajanje obdavčitve v državi dejanske porabe blaga.
(5)
Ker gre za splošen ukrep, ki ne predvideva izjeme pri izvajanju, se tveganje izkrivljanja konkurence ocenjuje kot neobstoječe. Pogoj iz člena 12(3)(b) omenjene direktive je torej izpolnjen, zato Malta lahko uvede zadevni ukrep takoj po uradnem obvestilu o tej odločbi -
SPREJELA NASLEDNJO ODLOČBO :
Člen 1
Malta lahko uvede ukrep, sporočen po pismih 18. junija 2004 o uvedbi znižane stopnje DDV za oskrbo z električno energijo, ne glede na pogoje proizvodnje in oskrbe.
Člen 2
Ta odločba je naslovljena na Republiko Malto.
V Bruslju, 26. avgusta 2004

Labels: 2
18
14
0